Diari Oficial de la Generalitat Valenciana


Sumari del DOGV 3669, del 19-01-2000 (1999/10836)

ACORD de 29 d’octubre de 1999, de la Comissió Territorial d’Urbanisme de València, relatiu a la modificació núm. 1, 2 i 3 de les normes subsidiàries de planejament de Villar del Arzobispo.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3669

Data del DOGV
:   19-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10264


Data del document
:   29-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Villar del Arzobispo
    * pla d'urbanisme

ACORD de 29 d'octubre de 1999, de la Comissió Territorial d'Urbanisme de València, relatiu a la modificació núm. 1, 2 i 3 de les normes subsidiàries de planejament de Villar del Arzobispo. [1999/X10806]
  
Vist l'expedient remés per l'Ajuntament de Villar del Arzobispo referit a la modificació núm. 1, 2 i 3 de les normes subsidiàries de planejament de Villar del Arzobispo, a l'efecte de la seua aprovació definitiva, i de conformitat amb els següents:
  
Antecedents de fet
  
Primer. El projecte de les modificacions núm. 1, 2 i 3 es sotmeté a informació pública per mitjà de l'acord del Plenari Municipal, en la sessió del dia 17 de maig de 1999. En l'esmentat acord s'establia que una vegada transcorregut el període d'informació pública pertinent sense que es presentaren al·legacions contra el projecte es considerarien provisionalment aprovades les modificacions sense necessitat que la corporació local adoptara un nou acord, no havent-se presentat al·legacions. L'expedient té entrada en el Registre de la Comissió Territorial d'Urbanisme de València el 14 de setembre de 1999.
  
Segon. El projecte de modificació consta d'una breu descripció dels antecedents i d'una memòria justificativa en totes aquestes; com també de plans d'informació i d'ordenació en les modificacions núm. 1 i 2, i en la modificació núm. 3, fotocòpia de l'art. de les ordenances afectat juntament amb el nou text d'aquest.
  
Tercer. L'objecte de la modificació núm. 1, que afecta sòl urbà, tracta de corregir un suposat error de dibuix en el pla d'alineacions i rasants que afecta les alineacions dels carrers Sot de Chera i Losa del Obispo.
  
La finalitat de la modificació és mantenir la trama urbana d'un xicotet barri - conformat per uns quants carrers menuts entre els quals es troben els carrers Sot de Chera i Losa del Obispo, connectats amb uns altres de més amples com l'avinguda de Castellar i l'avinguda de la Diputació - tal com estava en l'antic pla comarcal. En les vigents normes subsidiàries entre els carrers Sot de Chera i Losa del Obispo apareixen dos espais irregulars sense edificació (vials), que rodegen i aïllen les parcel·les 42 i 43, en les quals quedaria un edifici exempt en un barri d'edificació entre mitgeres que distorsiona la regularitat dels esmentats carrers des d'un punt de vista urbanístic i estètic.
  
- La modificació núm. 2 planteja una reclassificació de terrenys, situats en la partida de Las Suertes, de sòl apte per a urbanitzar a sòl no urbanitzable comú, amb la finalitat de construir una residència amb centre de dia per a minusvàlids, disminuïts físics i psíquics.
  
Les parcel·les objecte de la desclassificació són la 478, i 480 a 482, del polígon 2, amb una superfície de 8.548 m², i constitueix una part xicoteta de la resta del SAU.
  
La corporació local considera que els esmentats terrenys són idonis per a la construcció de la residència, atés que constitueix un entorn tranquil amb bons accessos i pròxim al nucli urbà fet que evitarà llargs desplaçaments. Es justifica la reclassificació de part del SAU com el mitjà més ràpid per a desenvolupar un projecte que cobrisca les necessitats peremptòries de la població.
  
- Per acabar, la modificació núm. 3 afecta les condicions específiques per a instal·lar en sòl no urbanitzable explotacions ramaderes (granges) que requerisquen obres permanents d'arquitectura (art. 4.0.4.8. apartat 6.c. de les normes urbanístiques). La finalitat d'aquesta modificació és facilitar la instal·lació de granges no porcines en el terme municipal ja que tenen un menor impacte en el medi.
  
Els paràmetres modificats suposen un augment del percentatge d'ocupació del terreny del 15% al 20% en edificacions d'una planta i del 7,5% al 10% en dues plantes. L'edificabilitat és de 0,20 m²/m², i s'estableix una distància a fites de 6 m. Per acabar, es redueix la distància mínima de la construcció al límit de sòl urbà de 2 km a 1 km.
  
Quart. Villar del Arzobispo disposa de normes subsidiàries de planejament, aprovades definitivament per la Comissió Territorial d'Urbanisme el 22 d'abril de 1997.
  
Cinqué. La comissió informativa de la Comissió Territorial d'Urbanisme de València, en la sessió del dia 22 d'octubre de 1999, emeté informe relatiu al projecte que ens ocupa, i compleix així el que preceptua l'art. 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme amb el que estableix l'article 38, per remissió de l'article 55.1, de la Llei 6/1994, de 15 de novembre, de la LRAU.
  
Segon. En relació amb la modificació núm. 1 que afecta en sòl urbà les alineacions dels carrers Sot de Chera i Losa del Obispo, es considerà inicialment la procedència de justificar, a efecte de l'aplicació de l'article 55.3 de la LRAU la compensació dotacional corresponent a l'increment d'aprofitament lucratiu que ocasionava la desaparició de part del vial i la possibilitat de construir en els solars resultants, o bé la seua inaplicabilitat.
  
A aquest efecte, els representants municipals assistents a la Comissió Territorial d'Urbanisme efectuen una justificació, i acompanyen un reportatge fotogràfic, per mitjà dels quals s'acredita l'existència de l'esmentat error de dibuix, i de l'escassa entitat de l'increment d'aprofitament lucratiu, que manca de caràcter representatiu, fet pel qual aquesta modificació queda finalment informada favorablement.
  
Tercer. La desclassificació d'una part del sòl apte per a urbanitzar a sòl no urbanitzable comú si bé pot distorsionar el desenvolupament del sector i condicionar l'accés a aquest, ve per una altra part fonamentada en criteris socials i econòmics, fet pel qual es considera que una desclassificació que comprenguera no sols les parcel·les propostes sinó també les limítrofes, de manera que el seu límit nord circulara en línia recta paral·lela al límit actual del sector, no sols seria més coherent, sinó que facilitaria el compliment dels criteris de sectorització de l'art. 20 de LRAU.
  
Quart. Respecte a la modificació núm. 3 que afecta les condicions específiques per a instal·lar en sòl no urbanitzable explotacions ramaderes que requerisquen obres permanents d'arquitectura, la nova redacció de l'art. 6.0.7.0. apartat 6 punt c, significa l'alteració dels paràmetres no sols de les granges no porcines, tal com s'estableix en la memòria justificativa, sinó de totes les explotacions ramaderes entre les quals s'inclouen les granges porcines. En la redacció del document de modificació no es diferencia entre unes i altres, fet pel qual les noves condicions facilitarien la implantació de granges porcines, i és voluntat de la corporació local recollida en la memòria justificativa que les granges porcines continuen mantenint els actuals paràmetres.
  
A l'efecte d'evitar un resultat contrari al que motivà la modificació plantejada s'haurà d'aclarir en l'art. 8.8.7.9 apartat 6 c) les condicions o paràmetres constructius que regeixen per a les explotacions ramaderes que diferencien entre les granges porcines i les no porcines.
  
Cinqué. En l'expedient no consta que el document de modificació estiga diligenciat per la qual cosa es requereix a la corporació local que esmene aquesta deficiència.
  
Sisé. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que s'ha dit fins ara, la Comissió Territorial d'Urbanisme en la sessió del dia 29 d'octubre de 1999, acorda:
  
Aprovar definitivament la modificació núm. 1, supeditar l'aprovació definitiva de la modificació núm. 2 i suspendre la modificació 3 de les normes subsidiàries de Villar del Arzobispo.
  
Una vegada esmenats els aspectes de la modificació núm. 2 per l'Ajuntament de Villar del Arzobispo procedirà que aquest en done compte al president d'aquesta Comissió, el qual queda facultat a l'empara del Decret 137/1990 de 30 de juliol, del Consell de la Generalitat perquè ordene la publicació de l'acord d'aprovació definitiva en el butlletí oficial sense necessitat de nou acord d'aquesta Comissió, la qual haurà de ser informada posteriorment d'allò que s'haja fet.
  
Contra aquest acord, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de rebuda d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 29 d'octubre de 1999.- El secretari de la Comissió Territorial d'Urbanisme: José Manuel Palau Navarro.
  
València, 17 de desembre de 1999.- El secretari general: Gaspar Peral Ribelles.